මා උපන්, හැඳුණ වැඩුණ පිටිවැල්ල ඉතා කුඩා ගමකි. දකුණු දෙසට ගිං ගඟද උතුරු දෙසට බූස්ස ගම ද, පිහිටා ඇත. එහි මායිම් දෙකෙන් අපේ ගමට පැහැදිලි මායිම් දෙකක් සැපයේ. කරුණු එසේ වුවද අනිත් භෞතික මායිම් දෙක ජපන් ආක්‍රමණික යුධ සමයේ අපේ ගමට අතිශය භයානක මායිම් දෙකක් විය. බස්නාහිර මායිම් වන්නේ ඉන්දියන් සාගරයයි. ඉන්දියන් සාගරයේ ආධිත්‍යය ලබා ගැනීම පිණිස ජපන් අධිරාජ්‍යය විශාල ආක්‍රමණික යුද්ධයක් ආරම්භ කොට ඇති බව කවුරුත් දන්නා පැහැදිලි කරුණකි. නැගෙනහිර දෙසින් පිහිටා ඇත්තේ එවකට මිත්‍ර හමුදා භටයින් සහ යුධ සිරකරුවන් රඳවා තිබූ බූස්සේ යුධ කඳවුරයි. එකී බූස්ස යුධ කඳවුර අපේ ගමට යාව පිහිටා ඇති අතර, වෙන්වීමට මායිම වශයෙන් ඇත්තේ විශාල උසකින් පිහිටි කම්බි වැටය. මායිම වශයෙන් පිහිටා ඇති ඉන්දියන් සාගරය ස්වකීය ග්‍රහණයට නතු කර ගැනීමට බ්‍රිතාන්‍ය ප්‍රමුඛ මිත්‍ර හමුදාවන් සමඟ යුධ වැදී ඇත. ඒ සඳහා වූ මිත්‍ර හමුදා භටයෝ මෙන්ම සිරකරුවෝද කඳවුරේ ලැඟුම් ගෙන සිටියෝය. එසේ වීම අපේ මේ ගමට මහත් යුධ තත්ත්වයක් ඇති කෙරුණි. මෙම ගමට මායිම්වන ඉන්දියන් සාගරයේ වෙරලාසන්න කොටස අපේ ගමේ ජීවත්වන ගම්වැසියන්ගේ බොහෝ පිරිසක් මසුන් මැරීමේ කටයුතු සඳහා උපයෝගී කර ගනිති. 1942 වසරේ සිංහල අවුරුදු සමය ළඟා වනවාත් සමඟ ඉන්දියන් සාගරය ස්වකීය ග්‍රහණයට ලබා ගැනීම පිණිස එවකට ජපන් ආක්‍රමණික හමුදාවෝ ඉන්දියන් සාගරයට අවතීර්ණව ස්ථානගතව සිටියහ. කොග්ගල ගුවන් තොටුපළින් ගුවන් ගතව ඔත්තු බැලීමේ නියැලෙන මිත්‍ර හමුදාවේ කැනේඩියානු නාවික භටයකුට දෙවුන්දර සිට සැතපුම් 300 ක් පමණ ඈත මුහුදේ ලංකාව දෙසට ඇදෙන ජපන් නාවික හා ගුවන් හමුදාවන් දැක ගැනීමට හැකිවිය. ඒ පිළිබඳ පණිවුඩය ඔහු වහා ගොඩබිමට සැලකිරීමෙන් පසු ජපන් ආක්‍රමණිකයන්ට මුහුණ දීමට මිත්‍ර හමුදාවෝ යුහුසුලු වූහ. පණිවුඩය හේතුවෙන් අපේ ගම මෙන්ම මුහුදට සම්බන්ධ වෙනත් පෙදෙස් ද කඩි ගුලකට බඳුව ක්‍රියාශීලී විය.
දකුණු දෙසින් ගිං ගඟටද උතුරු දෙසින් බූස්ස ගමටද මැදිව පිහිටි ගම කුමක්ද?
පිටිවැල්ල